

**Ügytípus megnevezése:**

Foglalkozási megbetegedés kivizsgálása

**Hatáskörrel rendelkező szerv, illetékességi területe:**

Baranya Vármegyei Kormányhivatal Foglalkoztatási, Foglalkoztatás-felügyeleti és Munkavédelmi Főosztály Foglalkoztatás-felügyeleti és Munkavédelmi Osztály, Baranya vármegye területén telephellyel rendelkező munkáltató érintettsége esetén.

**Eljárást megindító irat benyújtásának módja (helye,ideje):**

A bejelentőlapot az észlelő orvos a munkáltató telephelye szerint illetékes munkavédelmi hatóságnál terjeszti elő. A megbetegedett a munkavédelmi hatóság idézésére jelenik meg.

Cím: 7621 Pécs, Király u. 46.

Levelezési cím: 7603 Pécs Pf.: 4/3.

Telefon: +36-72/896-040

E-mail cím: munkaved.munkaugy@baranya.gov.hu

Ügyfélfogadás:

Hétfő-Csütörtök: 8:00-15:30

Péntek 8:00-13:00

**Jogosultak köre:**

A bejelentést a foglalkozási megbetegedéssel érintett személyt vizsgáló orvos, vagy a munkáltató foglalkozás-egészségügyi orvosa teljesíti. Ügyfél a bejelentéssel érintett természetes személy, ellenérdekű ügyfél a munkáltatója (ha van).

**Az ügyek intézését segítő útmutatók, az ügyintézéshez használt letölthető formanyomtatványok, segédletek, adatlapok, letölthető nyomtatványok elérhetősége:**

Az észlelő orvos által a foglalkozási betegségek és fokozott expozíciós esetek bejelentéséről és kivizsgálásáról szóló 27/1996. (VIII. 28.) NM rendelet 4. mellékletét képező bejelentőlap kitöltése, és a bejelentés alátámasztó leletek csatolása szükséges.

**Az igénybe vehető elektronikus programok elérése, időpontfoglalás:**

Időpontfoglalás nem szükséges.

**Ügyintézéshez szükséges dokumentum(ok), okmány(ok):**

Bejelentőlap és a bejelentés alátámasztó leletek csatolása szükséges.

**Igazgatási szolgáltatási díj, eljárási illeték:**

A bejelentés illetékmentes.

**Ügy rövid leírása:**

Az orvosi tevékenység körében észlelt foglalkozási betegséget, foglalkozási eredetű heveny vagy idült mérgezést (a továbbiakban: foglalkozási betegség), valamint a külön jogszabályban meghatározott vegyi anyagok, továbbá zaj okozta fokozott expozíciós esetet a munkáltató telephelye szerint illetékes fővárosi és megyei kormányhivatalhoz, mint munkavédelmi hatósághoz (a továbbiakban: munkavédelmi hatóság) be kell jelenteni. A munkavédelmi hatóság a bejelentést kivizsgálja, munkavédelmi szempontból véleményezi, majd az iratanyagot megküldi a munkahigiénés és foglalkozás-egészségügyi szerv részére. A munkahigiénés és foglalkozás-egészségügyi szerv az ügyről kialakított véleményét visszaküldi a munkavédelmi hatóságnak, aki értesíti az érintett személy lakóhelye szerint illetékes társadalombiztosítási kifizetőhelyet. A társadalombiztosítási kifizetőhely a foglalkozási megbetegedés tárgyában hatósági döntést hoz, a fokozott expozíciós esetről szóló értesítést pedig nyilvántartásba veszi.

Ha az érintett munkavállaló a foglalkozási megbetegedés vagy a fokozott expozíciós eset kivizsgálásának elmulasztását sérelmezi, a területileg illetékes munkavédelmi hatósághoz fordulhat. A munkavédelmi hatóság a foglalkozási megbetegedés gyanúját panaszoló vagy annak kivizsgálása elmulasztását sérelmező személyt a bejelentésre jogosult orvoshoz vagy a munkahigiénés és foglalkozás-egészségügyi szervhez irányítja.

**Ügyintézési határidő:**

Az általános ügyintézési határidő az eljárás megindításának időpontjától számított 60 nap.

A munkavédelemről szóló 1993. évi XCIII. törvény 83/D. § alapján a munkavédelmi hatóság ellenőrzési határideje 45 nap:

a) a munkabalesetekkel, foglalkozási megbetegedésekkel és fokozott expozíciós esetekkel,

b) a balesetet munkabalesetnek minősítésével,

c) a munkáltató és a munkahelyen munkát végző személy közötti munkavégzésre irányuló jogviszony szervezett munkavégzésnek történő minősítésével kapcsolatos eljárásokban.

**Jogorvoslati lehetőség:**

A társadalombiztosítási kifizetőhely foglalkozási megbetegedés tárgyában hozott döntése ellen benyújtott fellebbezés elbírálására jogosult szerv a Nemzeti Egészségbiztosítási Alapkezelő.

**GY.I.K.:**

**Vonatkozó jogszabályok:**

Az általános közigazgatási rendtartásról szóló 2016. évi CL. törvény;

A munkavédelemről szóló 1993. évi XCIII. törvény;

A foglalkozási betegségek és fokozott expozíciós esetek bejelentéséről és kivizsgálásáról szóló 27/1996. (VIII. 28.) NM rendelet.